Hóast lánsupphæddin upp á 450 mió. kr. er søguliga stór, kann Bústaðir ikki nøkta allan bústaðatørvin í landinum. Um trupulleikin á bústaðaøkinum skal loysast, má privati kapitalurin aktiverast. Tað er júst tað, sum er endamálið við javnsetingini. Endamálið er harafturat at eggja til samstarv millum Bústaðir og privatar íleggjarar og harvið økja enn meira um útboðið kring landið. Eg fegnist um hetta uppskotið, sum eg í dag kann leggja fyri løgtingið. Og eg vóni, at eitt samt Løgting tekur undir við tí. Skjótari uppskotið verður samtykt, skjótari kunnu vit fara í gongd við at loysa trupulleikan við bústaðatrotið, sum er í landinum, sigur landsstýriskvinnan at enda.